CELEX: 62020TN0610
Language: el
Date: 2020-10-02 00:00:00
Title: Υπόθεση T-610/20: Προσφυγή-αγωγή της 2ας Οκτωβρίου 2020 — Egis Bâtiments International και InCA κατά Κοινοβουλίου

16.11.2020   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 390/45
            
         
      Προσφυγή-αγωγή της 2ας Οκτωβρίου 2020 — Egis Bâtiments International και InCA κατά Κοινοβουλίου
      (Υπόθεση T-610/20)
      (2020/C 390/63)
      Γλώσσα διαδικασίας: η γαλλική
      
         Διάδικοι
      
      
         Προσφεύγουσες-ενάγουσες: Egis Bâtiments International (Montreuil, Γαλλία) και InCA — Ingénieurs Conseils Associés Sàrl (Niederanven, Λουξεμβούργο) (εκπρόσωποι: A. Rodesch και R. Jazbinsek, δικηγόροι)
      
         Καθού-εναγόμενο: Ευρωπαϊκό Κοινοβούλιο
      
         Αιτήματα
      
      Οι προσφεύγουσες-ενάγουσες ζητούν από το Γενικό Δικαστήριο:
      
                  —
               
               
                  να κρίνει παραδεκτή την παρούσα προσφυγή-αγωγή·
               
            
                  —
               
               
                  να την κρίνει βάσιμη ως προς τους τρεις λόγους της·
               
            
                  —
               
               
                  κατά συνέπεια, να κρίνει ότι το Ευρωπαϊκό Κοινοβούλιο παρέβη το άρθρο 8 της συμφωνίας περί εξώδικου συμβιβασμού της 9ης Απριλίου 2019 ή, εν πάση περιπτώσει, την υποχρέωση την οποία υπέχει περί καλόπιστης εκπληρώσεως των συμφωνηθέντων, καθόσον προέβη στις προοριζόμενες να δημοσιευθούν ακόλουθες δηλώσεις στον Τύπο:
               
            [εμπιστευτικό] (1)
      
      
                  —
               
               
                  να κρίνει ότι οι εν λόγω δηλώσεις οι οποίες περιλήφθηκαν σε δημοσιευθέντα άρθρα του Τύπου συνιστούν παραβίαση της ρήτρας εμπιστευτικότητας του άρθρου 8 της συμφωνίας περί εξώδικου συμβιβασμού της 9ης Απριλίου 2019 που υπεγράφη μεταξύ των μερών ή, εν πάση περιπτώσει, παράβαση της υποχρέωσης την οποία υπείχε περί καλόπιστης εκπληρώσεως της ως άνω συμφωνίας περί εξώδικου συμβιβασμού βάσει του άρθρου 1134 του λουξεμβουργιανού αστικού κώδικα·
               
            
                  —
               
               
                  κατά συνέπεια, να καταδικάσει καταρχήν την Ευρωπαϊκή Ένωση, η οποία εκπροσωπείται από το Ευρωπαϊκό Κοινοβούλιο, στην καταβολή του ποσού των 100 000 ευρώ το οποίο αντιστοιχεί στην αποζημίωση που προβλέπεται λόγω συμβατικής ευθύνης ή, επικουρικώς, στην καταβολή κάθε άλλου ποσού που θα οριστεί ex aequo et bono ως αποκατάσταση της ζημίας την οποία υπέστησαν οι δύο προσφεύγουσες-ενάγουσες εταιρίες λόγω των δηλώσεων τις οποίες αφορά η παρούσα προσφυγή-αγωγή και λόγω, μεταξύ άλλων, της προσβολής του δικαιώματός τους περί προστασίας της εικόνας τους, ποσό το οποίο θα καταβληθεί από κοινού στην απλουστευμένη κεφαλαιουχική εταιρία, EGIS Bâtiment International SAS και στην εταιρία περιορισμένης ευθύνης INCA Ingénieurs Conseils Associas SARL, οι οποίες αμφότερες ενεργούν ως εταίροι της προσωρινής ένωσης EGIS Bâtiment International — Inca Ingénieurs Conseils Associés που εκπροσωπείται από τις δύο προσφεύγουσες-ενάγουσες, μετά των συμβατικώς συμφωνηθέντων τόκων, άλλως μετά των ισχυόντων νομίμων τόκων υπολογιζομένων από την 27η Ιουνίου 2019, ημερομηνία δημοσιεύσεως των άρθρων, άλλως από τη 16η Ιουλίου 2019, ημερομηνία της πρώτης οχλήσεως, άλλως από την ημερομηνία της παρούσας προσφυγής-αγωγής·
               
            
                  —
               
               
                  λόγω της αρνήσεως του Ευρωπαϊκού Κοινοβουλίου να αναγνωρίσει το σφάλμα του, οι προσφεύγουσες-ενάγουσες χρειάστηκε να ασκήσουν προσφυγή-αγωγή ενώπιον δικαστηρίου και να εκπροσωπηθούν από δικηγόρο·
               
            
                  —
               
               
                  κατά την τρέχουσα νομολογία των δικαστηρίων του Λουξεμβούργου, ο αιτών δικαστική προστασία δικαιούται να του καταβληθούν τα έξοδα δικηγόρου στα οποία υπεβλήθη, βάσει του δικαιώματος πλήρους αποκαταστάσεως της ζημίας την οποία υπέστη·
               
            
                  —
               
               
                  το Cour d’appel (εφετείο) του Λουξεμβούργου έκανε επομένως δεκτό ότι «μια απόλυτη αρχή του δικαίου είναι ότι η υπαιτίως προκληθείσα ζημία, όποιας μορφής και αν είναι, πρέπει να αποκατασταθεί στο ακέραιο από τον υπαίτιο. Τα έξοδα άμυνας συνιστούν σαφώς ζημία η οποία πρέπει να αποκατασταθεί και η αποκατάσταση της ζημίας την οποία υπέστη ο ζημιωθείς δεν θα είναι πλήρης αν δεν του καταβληθούν και τα εν λόγω έξοδα άμυνάς του ή αν πρέπει ο ίδιος να επωμιστεί το κόστος για την αναγνώριση του δικαιώματός του. Το δικαίωμα πλήρους αποκαταστάσεως της ζημίας συνιστά βάση για την καταβολή των εξόδων άμυνας, μεταξύ των οποίων περιλαμβάνεται και η αμοιβή του δικηγόρου» [Cour d’appel (εφετείο), 4 Ιανουαρίου 2012, Pas. [Pasicrisie luxembourgeoise] 35, σ. 848]·
               
            
                  —
               
               
                  το Cour de cassation (Ανώτατο Ακυρωτικό) του Λουξεμβούργου καθιέρωσε επιπλέον με την απόφασή του της 9ης Φεβρουαρίου 2012 την αρχή της σώρευσης της αποζημίωσης για τη διαδικασία, η οποία οφείλεται λόγω άνευ πταίσματος ευθύνης, και της καταβολής στο ακέραιο της αμοιβής του δικηγόρου ως αποζημίωσης η οποία οφείλεται λόγω πταίσματος [Cour de cassation (Ανώτατο Ακυρωτικό), 9 Φεβρουαρίου 2012, αριθ. 5/12 J.T.L. [Journal des tribunaux Luxembourg] 2012, σ. 54]·
               
            
                  —
               
               
                  κατά συνέπεια, βάσει της υποχρέωσης αποκατάστασης της ζημίας στο ακέραιο, να καταδικάσει την Ευρωπαϊκή Ένωση στην καταβολή στην προσωρινή ένωση EGIS Bâtiment International — Inca Ingénieurs Conseils Associés, την οποία συγκροτούν οι δύο προσφεύγουσες-ενάγουσες, του ποσού των 5 000 ευρώ για τα έξοδα δικηγόρου μετά των συμβατικώς συμφωνηθέντων τόκων, άλλως μετά των ισχυόντων νομίμων τόκων υπολογιζομένων από την 27η Ιουνίου 2019, ημερομηνία δημοσιεύσεως των άρθρων, άλλως από την 16η Ιουλίου 2019, ημερομηνία της πρώτης οχλήσεως, άλλως από την ημερομηνία της παρούσας προσφυγής-αγωγής·
               
            
                  —
               
               
                  να επιφυλαχθεί ως προς παν άλλο νόμιμο δικαίωμα, αξίωση ή ισχυρισμό των προσφευγουσών-εναγουσών, καθώς και ως προς παν άλλο ένδικο βοήθημα ασκηθέν από αυτές·
               
            
                  —
               
               
                  να καταδικάσει το καθού-εναγόμενο στο σύνολο των δικαστικών εξόδων βάσει του άρθρου 134, παράγραφος 1, του Κανονισμού Διαδικασίας.
               
            
         Ισχυρισμοί και κύρια επιχειρήματα
      
      Προς στήριξη της προσφυγής-αγωγής τους, οι προσφεύγουσες-ενάγουσες προβάλλουν τρεις λόγους.
      
                  1.
               
               
                  Ο πρώτος λόγος αντλείται από εφαρμογή του άρθρου 8 της συμφωνίας περί εξώδικου συμβιβασμού της 9ης Απριλίου 2019 σε συνδυασμό με το άρθρο 2044 του λουξεμβουργιανού αστικού κώδικα, καθότι το Ευρωπαϊκό Κοινοβούλιο προέβη σε δηλώσεις στον Τύπο οι οποίες παραβίασαν την αρχή της εμπιστευτικότητας που είχε εντούτοις συμφωνηθεί μεταξύ των μερών στη συμφωνία περί εξώδικου συμβιβασμού που υπεγράφη σχετικά με την καταγγελία της συμβάσεως που τα συνέδεε.
               
            
                  2.
               
               
                  Ο δεύτερος λόγος αντλείται από εφαρμογή της συμφωνίας περί εξώδικου συμβιβασμού της 9ης Απριλίου 2019 σε συνδυασμό με το άρθρο 1134 του λουξεμβουργιανού αστικού κώδικα, καθόσον οι δηλώσεις στον Τύπο στις οποίες προέβη το Κοινοβούλιο συνιστούν παράβαση της υποχρέωσης καλής πίστης που επιβάλλεται να επιδεικνύεται κατά την εκπλήρωση κάθε σύμβασης. Το Κοινοβούλιο κατήγγειλε στον Τύπο ανικανότητα των προσφευγουσών-εναγουσών να εκτελέσουν τα καθήκοντά τους ως επικεφαλής συντονιστών όσον αφορά την εξέλιξη των εργασιών καθώς και την ανάληψη και την οριστικοποίηση των μελετών για το έργο της επέκτασης και της αναβάθμισης του κτιρίου Konrad Adenauer (KAD) του Κοινοβουλίου στο Λουξεμβούργο, θεωρώντας τους υπεύθυνους για το επιπλέον κόστος και τις καθυστερήσεις που σημειώθηκαν σχετικά με το εργοτάξιο του KAD. Οι προσφεύγουσες-ενάγουσες εκτιμούν ότι η συμπεριφορά αυτή, εντασσόμενη σε πλαίσιο στο οποίο, αφενός, έχει υπάρξει αντίκρουση ως προς όσα προσάπτονταν σε αυτές και, αφετέρου, έχουν λάβει αποζημίωση λόγω αναιτιολόγητης καταγγελίας της σύμβασης, ενέχει πταίσμα.
               
            
                  3.
               
               
                  Ο τρίτος λόγος αντλείται από το άρθρο 134, παράγραφος 1, του Κανονισμού Διαδικασίας κατά το οποίο ο ηττηθείς διάδικος καταδικάζεται στα δικαστικά έξοδα. Στο πλαίσιο του δικαιώματος των προσφευγουσών-εναγουσών για πλήρη αποκατάσταση της ζημίας την οποία υπέστησαν, ζητείται επίσης καταβολή των εξόδων νομικής συνδρομής στα οποία υποβλήθηκαν.
               
            
         (1)  Μη δημοσιοποιούμενα εμπιστευτικά στοιχεία.